Dís glo die plan om in eiendom 'vir Afrikaans' te belê | Netwerk24
Dís glo die plan om in eiendom 'vir Afrikaans' te belê
Deur Elvira Wood 07 Junie 2019 06:00
Dr. Dirk Hermann Foto: Deaan Vivier
Die vakbond Solidariteit het Donderdag aangekondig dat hy oor die volgende vyf jaar sowat R4,5 miljard in 'n netwerk wil belê wat Afrikaans sal bevorder.
Deel hiervan gaan fokus om eiendomme te ontwikkel wat spesifiek gebruik sal word om Afrikaanse ondernemings, skole en universiteite te huisves.
Dr. Dirk Herman, bestuurshoof van Solidariteit, sê om dié deel van sy plan te laat realiseer het die vakbond besluit om deur die Solidariteit Beleggingsmaatskappy die Solidariteit Eiendomsmaatskappy in 'n kapitaal-beleggingsinstrument te omskep wat ook verantwoordelikheid neem vir die ontwikkeling en bestuur van eiendom. Die nuwe maatskappy se naam is Kanton.
Henk Schalekamp, voorsitter van die Solidariteit Beleggingsmaatskappy wat binnekort aan die hoof van Kanton gaan staan, sê dié maatskappy gaan eers op sy algehele doel fokus – om eiendomme te ontwikkel deur finansiering daarvoor te bekom en dit dan uit te huur.
"Ons fokus eerste op die beleggingsaspek daarvan. Die tweede aspek is wel dat beleggers op dié manier die bevordering van Afrikaans sal steun," sê hy.
Schalekamp sê hoewel Solidariteit, en spesifiek sy Sol-Tech kollege en Akademia van sy groot kliënte gaan wees, gaan Kanton nie nét op eiendom vir die vakbond fokus nie.
"Ons wil dit mettertyd moontlik maak dat enige gemeenskap in die land ons kan nader om te help om eiendom te ontwikkel wat hulle dan teen 'n markverwante koers by ons huur. Of dit nou 'n skool of selfs 'n plaas is, daar is baie moontlikhede."
Op die vraag oor of die feit dat die eiendomme eksklusief vir die gebruik van Afrikaanse ondernemings gereserveer gaan word nie beleggers sal afskrik nie, sê Schalekamp hy is nie daaroor bekommerd nie.
"Beleggers wil 'n goeie opbrengs op hul belegging kry, ongeag die taal wat binne die eiendom gebruik gaan word.
"Ons is seker dat ons goeie huurders sal kry. Ons kan ons beleggers verseker hulle sal nie net opbrengste kry nie, maar ook dividende."
Schalekamp sê hy kan tans nie veel meer inligting oor die maatskappy bekend maak nie aangesien daar planne is om Kanton binne die volgende 12 tot 24 maande te noteer.